בריכת רחובות

בריכת רחובות (מכונה גם בריכת החורף של רחובות, בריכת חורף - ביצת רחובות; בערבית: ג'ורת א-רמלה, שקע/בקעת רמלה, באסה), היא בריכת חורף טבעית הנוצרת בבקעה קטנה ממזרח לעיר רחובות, בסמוך למושב ישרש. הבריכה היא שמורת טבע מוכרזת בתחום השיפוט של עיריית רחובות. בריכת החורף נוצרת מדי שנה על קרקע כבדה, באגן סגור ללא ניקוז. כאשר הבריכה מוצפת היא מהווה מוקד משיכה לבעלי חיים רבים, וצומח ייחודי מתפתח בסביבתה. בהיותה בריכת חורף ותיקה, היא משמשת בית גידול ורבייה למינים רבים שהפכו בעשורים האחרונים לנדירים ביותר באזור מישור החוף, ביניהם חפרית מצויה, אפונית ושטרגל גדול. בעקבות מחאה ציבורית חריפה, הגישה רשות הטבע והגנים, בנובמבר 2015, לוועדה המחוזית מרכז תוכנית מפורטת להכרזת השמורה, בשטח 148.553 דונם (כולם באדמות מדינה). תוכנית המתאר הוגשה בחודש יוני 2017 להתנגדויות הציבור. באוקטובר 2017 נשמעו התנגדויות הציבור והוועדה החליטה לתת תוקף לתוכנית רשות הטבע והגנים תחת שינויים מסוימים. שטח השמורה המאושרת הוא כ-150 דונמים, מתוכם הוגדרו כ-90 דונמים כשטח ליבה, המהווה את השטח המוצף. כאשר תוכרז בריכת רחובות כשמורת טבע, צפוי להתקיים בשטח הליבה שימור קפדני יותר מאשר ביתר שטח השמורה. חי וצומח בבריכת החורף נמצאים שלושה מינים של דו-חיים מתוך השבעה הקיימים בארץ: אילנית מצויה קרפדה ירוקה חפרית מצויה שלושת המינים נמצאים בסכנת הכחדה בארץ, כאשר החפרית המצויה נמצאת בסכנה קריטית להכחדה. הבריכה מהווה אתר רבייה חשוב עבור החפרית המצויה, אחד האחרונים שנותרו במישור החוף הדרומי. בנוסף, הבריכה מאכלסת מגוון מינים רב של סרטנים מסננים (סרטנים ירודים), אשר חלקם ייחודיים לבריכות חורף בלבד. מינים ייחודיים אלו כוללים זימרגל, שטרגל גדול, צידפונית, אפונית, בוצן ותריסן קשקש. בעלי חיים מימיים נוספים החיים בבריכה, שאינם ייחודיים לבריכות חורף, כוללים שטרגל אדמדם, דפניות, מיני חרקים שונים וחילזון מסוג בולית. נוסף לדיירים הקבועים של הבריכה, עופות חורפים או נודדים החולפים באזור מנצלים את הבריכה כ"תחנת רענון" המספקת שפע צמחייה, מסתור ומזון. דוגמאות לעופות וציפורים שנצפו בבריכה הן בריכית, מגלן חום, חסידה לבנה, אנפה אפורה ויאורית מצרית. הבריכה מהווה מקור מים ומזון לבעלי החיים הרבים הנמצאים באזור כגון שועלים, דורבנים, מיני ציפורים ומיני לטאות. בעבר שכן באזור קיפוד חולות וכיום ישנו חשש כי נכחד. בבריכה נמצאים מספר מינים של צמחי מים. חלק ממינים אלו נדירים בשל היעלמותם וזיהומם של מקווי מים רבים בישראל. הצומח בבריכה כולל 3 מיני עטיינית -ארוכה (Crypsis acuminata), קצרה (Crypsis schenoides) ומגובבת (Crypsis minuartioides, נדיר ואנדמי לישראל), לשישית מקומטת (Chrozophora plicata, בסכנת הכחדה בישראל) כף צפרדע אזמלנית (Alisma lanceolatum, נדיר בארץ), דמסון כוכבני (Damasonium alisma, נדיר בארץ), קיקסיה שרועה (Kickxia elatine), אפרורית מצויה (Glinus lotoides) ובצעוני מצוי (Eleocharis palustris). בחלק משטח הבריכה נטעה בעבר חורשת אקליפטוסים המצלילה על הבריכה ומשנה את אופי בית הגידול הטבעי. עלי האקליפטוס הנופלים למים משחררים חומרים הומיים אשר מונעים את החמצון ומעכירים את צבע הבריכה. חוסר החמצן מונע ממינים מסוימים להתקיים או גורם לצמצום מהם המאבק לשמירה על בריכת החורף והשטחים הפתוחים ממזרח לרחובות בשל ריבוי הצמחייה ובעלי החיים הנדירים והייחודיים שבבריכה הוגדרה הגנתה ״הכרחית לשמירה על המגוון הביולוגי בדרום מישור החוף, [...] בעדיפות הגבוהה ביותר לשימור״. על אף זאת, ובניגוד לעמדות המומחים, מקדמת עיריית רחובות בשיתוף צוות ועדת הותמ"ל תוכניות בנייה במסגרתן מתוכננים להיבנות שכונת ענק וכביש ראשי בשטחים הפתוחים שממזרח לעיר. שטחים אלו גובלים בבריכת החורף ובעלי ערך היסטורי, נופי ואקולוגי בזכות עצמם. הם מכילים שמורה מוצעת נוספת (גבעת השיטה המלבינה), מהווים בית גידול חשוב של קרקעות חמרה וכורכר, והם חלק ממסדרון אקולוגי משמעותי. החברה להגנת הטבע פועלת באזור ביחד עם רשות הטבע והגנים, קק"ל וועד התושבים "מרחבי רחובות" על מנת לשנות את תוכנית המתאר העירונית ולשמור על השטחים הפתוחים. בעקבות המאבק שונה תוואי הכביש העוקף המתוכנן בשטחים הפתוחים של העיר רחובות באופן שיוצמד לשכונה המתוכננת ויהיה מחוץ לאגן הניקוז של הבריכה, מה שימנע הגעת זיהום מהכביש לבריכת החורף. דוגמה לפגיעה שכזו חלה בבריכת דורה, שם תהליכי העיור בקרבת הבריכה גרמו להכחדת כמעט כל המינים הנדירים הייחודיים לבריכות החורף. פעילות חקלאית בלתי חוקית פוגעת באופן חוזר בבריכה. בקיץ 2014 אלמונים כיסו חלקים משמעותיים ממנה בערמות עפר ושתלו על אחת מהן פרדס. בנוסף, לאורך השנים חלה פגיעה משמעותית בניקוז המים אל שטח הבריכה ומשך הזמן שהבריכה מחזיקה מים הצטמצם. איום נוסף מקורו בפסולת בניין, המושלכת בשטח הבריכה ובסביבתה בלא מפריע. גלריה כל התמונות צולמו בבריכת החורף ובשטחים סביבה (ניתן ללחוץ על התמונות להגדלה) קישורים חיצוניים סקר באזור מזרח רחובות מטעם החברה להגנת הטבע, ועד הפעולה למען מרחבי רחובות ורשות הטבע והגנים (אורכב 06.12.2015 בארכיון Wayback Machine), באתר דש"א. פרסום לאירוע ל"הצלת בריכת החורף של ברחובות" אתר ועד הפעולה למען מרחבי רחובות שמורת בריכת רחובות באתר iNature. https://www.atzuma.co.il/rehovotshlulit הערות שוליים